Kære kollega

Det fremgår at patienten henvises med henblik på behandling af nedgroet negl.

**Nedgroet negl (dl 60.0):** er en tilstand, som ofte rammer yngre på især storetåen. Lidelsen kan være lokaliseret til både mediale og laterale neglevold og er ofte bilateral. Kan kompliceres med akut infektion og ved langvarige problemer er der ofte en del hypergranulationsvæv i neglevolden.

**Behandling:** Primær behandling er bøjlebehandling ved fodterapeut, kombineret med råd om fodtøj. Der er tilskud fra den offentlige sygesikring til denne behandling efter henvisning fra egen læge.

Vi tillader os derfor at returnere henvisningen.

Patienter med denne lidelse modtages kun til vurdering såfremt det af henvisningen fremgår at der har været gennemført fodterapeutisk behandling eller at der i øvrigt foreligger særlige forhold Kirurgisk behandling vil være partiel matrix resektion i lokal anæstesi.

Hvis der er svær, akut infektion anbefales at egen læge fjerner neglen i lokal anæstesi med nåleholder. Patienten kan herefter henvises til kile resektion i rolig fase efter 2-3 måneder.

Med venlig hilsen

Fod & ankelsektoren

OUH